Author: Институт перевода Библии
Date: 2022-09-30T19:46:03.636727+00:00

КъэбарышӀур: Апостол Иуан апэрэ тхылъэу ытхыгъэр

КъэбарышӀур: Апостол Иуан апэрэ тхылъэу ытхыгъэр

1. Апостол Иуан апэрэ тхылъэу ытхыгъэр

Апостол Иуан апэрэ тхылъэу ытхыгъэр

Апостол Иуан апэрэ тхылъэу ытхыгъэр

1. 1

2. 2

3. 3

4. 4

5. 5

АПЭРЭШЪХЬ

АПОСТОЛ ИУАН АПЭРЭ ТХЫЛЪЭУ ЫТХЫГЪЭР

ЩыӀэныгъэ шъыпкъэ къытэзытырэ ГущыӀэр

1^1УблапӀэм къыщегъэжьагъэу щыӀагъэу, тэ зэхэтхыгъэу, тынэхэмкӀи тлъэгъугъэу, тызэплъыгъэу, тӀэхэмкӀи тызтеӀэбагъэр – цӀыфхэм щыӀэныгъэ язытырэ ГущыӀэр ары, ежьыри ары зикъэбар къэтӀуатэрэр+. 2А щыӀэныгъэр къэлъэгъуагъ. Ар тлъэгъугъэ, шыхьати тыфэхъугъ. А мыкӀодыжьын щыӀэныгъэу Ты лъапӀэм дэжь щыӀагъэу, тэ къытфэлъэгъуагъэм икъэбар къышъуфэтэӀуатэ+. 3Гъусэ шъукъытфэхъуным пае, тлъэгъугъэу, зэхэтхыгъэм икъэбар къышъуфэтэӀуатэ. Гъусэныгъэ зыфытиӀэхэр Ты лъапӀэмрэ ежь ы Къоу Исус Христосрэ ары+. 4Мыр зыкӀэттхырэр шъуигушӀуагъо щыкӀагъэ имыӀэу, икъугъэ хъуныр ары+.

Тхьэр – нэфын

5Къэбарэу Тхьэм ы Къо тэ къытиӀуагъэу къышъодгъэӀурэр мары: Тхьэр – нэфын, шӀункӀыгъи ащ хэлъэп+. 6Тхьэм тыригъусэу тӀо пэтми, ау шӀункӀым тыхэтэу тызекӀомэ, пцӀы тэусы, шъыпкъагъэри дгъэцакӀэрэп+. 7Тхьэр нэфынэм зэрэхэтым фэдэу, нэфынэм тыхэтэу тызекӀомэ, гъусэныгъэ зэфытиӀ, ы Къоу Исус ылъэу къащым щыкӀэкӀыгъэми псэкӀод пстэури тыгухэм ареукъэбзыкӀыжьы+.

8ПсэкӀод зи тимыӀэу тӀомэ, зытэгъэпцӀэжьы, шъыпкъагъи тыгухэм арылъэп+. 9Ау типсэкӀодхэр Тхьэм ыпашъхьэ итлъхьэхэмэ, ар шъыпкъэныгъэ хэлъэу, зафэу зэрэщытым пае, типсэкӀодхэр къытфигъэгъущтых, зэкӀэ къончагъэхэри тыгухэм ариукъэбзыкӀыжьыщт+. 10Тэ псэкӀод тымышӀагъэу тӀомэ, Тхьэр пцӀыусэу тӀуагъэу мэхъу, игущыӀэхэри тыгухэм арылъхэп+.

ЯТӀОНЭРЭШЪХЬ

Христос Ты лъапӀэм тфелъэӀу

2^1Шъо, сибынхэр, псэкӀод шъумышӀэным пае, мыр къышъуфэсэтхы. Ау зыгорэм псэкӀод ышӀэмэ, Ты лъапӀэм тэ тфелъэӀун тиӀ – ар шъыпкъагъэ зиӀэ Исус Христос ары+. 2Къурмэныпхъэу типсэкӀодхэр тфэзыпщыныжьырэр джары, ау тэ типсэкӀодхэм язакъоп, дунаим ицӀыф пстэуми япсэкӀодхэри ары+.

3Тхьэр зэрэтшӀэрэ шъыпкъэр тэзыгъашӀэрэр иунашъохэр зэрэдгъэцакӀэхэрэр ары+. 4ЦӀыф горэм «Тхьэр сэшӀэ» – еӀо пэтми, Тхьэм иунашъохэр ымыгъэцӀакӀэхэмэ, ар пцӀыус, шъыпкъагъи хэлъэп+. 5Ау зыгорэм Тхьэм игущыӀэхэр егъэцакӀэхэмэ, шъыпкъэу Тхьэм ишӀулъэгъуныгъэ щыкӀагъэ зи имыӀэу, икъугъэу а цӀыфым ыгу илъ; джары Тхьэр тыгухэм зэрарылъыр тэзгъашӀэрэр+. 6«Тхьэр сыгу илъ» – зыӀорэр Исус зэрэзекӀощтыгъэм фэдэу зекӀон фае.

УнэшъуакӀэр

7СилъапӀэхэр, унэшъуакӀэ горэп сэ къышъуфэстхырэр, апэм къыщегъэжьагъэу шъуиӀэгъэ унэшъожъыр ары нахь. А унэшъожъыр къэбарэу зэхэшъухыгъэр ары+. 8Ау щытми, унашъоу къышъуфэстхырэр унэшъуакӀ; а унашъом ишъыпкъагъэ Христос шъо къышъуигъэлъэгъугъ, сыда пӀомэ, шӀункӀыр мэкӀодыжьы, нэфынэ шъыпкъэр къэлъэгъогъах+.

9ЦӀыф горэм «Сэ нэфынэм сыхэт» еӀо пэтми, ыш[*] ыуджэгъумэ, ар шӀункӀым джыри хэт+. 10Зыш шӀу зылъэгъурэр нэфынэм хэт, псэкӀод ышӀэнэу ар зыгъэлъэпэон зи щыӀэп+. 11Ау зыш зыуджэгъурэр шӀункӀым хэт, шӀункӀыми хэтэу мэзекӀо, зыдакӀорэри ышӀэрэп, сыда пӀомэ, шӀункӀым ынэхэм амылъэгъу ышӀыгъэхэшъ ары.

12Шъо, сибынхэр, шъуипсэкӀодхэр Христос ыцӀэкӀэ къызэрэшъуфэгъугъэхэм пае, къышъуфэсэтхы+. 13Шъо, тыхэр, ублапӀэм къыщегъэжьагъэу ЩыӀэр[*] зэрэшъушӀэрэм пае, къышъуфэсэтхы. Шъо, кӀалэхэр, шэйтаным шъузэрэтекӀуагъэм пае, къышъуфэсэтхы. Шъо, сабыйхэр, Ты лъапӀэр зэрэшъушӀэрэм пае, къышъуфэсэтхы+. 14Шъо, тыхэр, ублапӀэм къыщегъэжьагъэу ЩыӀэр зэрэшъушӀэрэм пае, къышъуфэсэтхы. Шъо, кӀалэхэр, лъэкӀ зэрэшъуиӀэм пае къышъуфэсэтхы. Тхьэм игущыӀэхэр шъугухэм арылъых, шэйтаными шъутекӀуагъ.

15Мы дунаири, мы дунаим иӀофхэри шӀу шъумылъэгъух. Мы дунаир шӀу зылъэгъурэ цӀыфым ыгу Ты лъапӀэм ишӀулъэгъуныгъэ илъэп+. 16Сыда пӀомэ, мы дунаим иӀофхэу – цӀыфхэм япсэкӀодышӀэ шэныжъ зыкӀэхъопсырэ Ӏофхэри, цӀыфхэм анэхэр зыкӀэхъопсырэ Ӏофхэри, цӀыфхэр зэрыпэгэрэ Ӏофхэри – Ты лъапӀэм дэжь къикӀыхэрэп, мы дунаир ары нахь къыздикӀыхэрэр. 17Мы дунаири, мы дунаим иӀофхэу цӀыфхэр зыкӀэхъопсыхэрэри мэкӀодыжьых, ау Тхьэр зыфаер зыгъэцэкӀэрэ цӀыфыр егъашӀэми щыӀэщт+.

Антихрист

18Шъо, сибынхэр, мыр аужырэ сыхьат дэдэр ары. Антихрист[*] къызэрэкӀощтыр зэрэзэхэшъухыгъэм фэдэу, джы антихрист Ӏаджи къэкӀуагъ. Аущтэу аужырэ сыхьат дэдэр къызэрэсыгъэр тэшӀэ+. 19А цӀыфхэр тэ тхэкӀыгъэх, ау ахэр тэ тщыщыгъэхэп. Сыда пӀомэ, ахэр тэ тщыщыгъэхэмэ, тадэжь къанэщтыгъэх. Ау тэ тхэкӀыгъэх, аущтэуи ахэмэ ащыщэу зи зэрэтщымыщыр нафэ хъугъэ+.

20Ау Христос ы Псэ ЛъапӀэ къышъуфыригъэхыгъ, шъо зэкӀэми шъыпкъагъэри шъошӀэ+. 21Шъыпкъагъэр шъумышӀэу сӀоу арэп тхылъ къызкӀышъуфэстхырэр, ар шъошӀэшъ ары нахь. Шъыпкъагъэм пцӀы къызэрэхэмыкӀыщтри шъошӀэ. 22Хэта адэ пцӀы зыусырэр? Исус зэрэ Христосыр зымыдэрэр ары. Ащ фэдэ цӀыфыр ары антихристыр. Ты лъапӀэри Къо лъапӀэри ащ ыдэхэрэп+. 23Хэти Къо лъапӀэр зымыдэрэм ыгу Ты лъапӀэри илъэп. Къо лъапӀэр зыдэрэм ыгу Ты лъапӀэри илъ+.

24Арышъ, апэм къыщегъэжьагъэу зэхэшъухыгъэр шъугухэм арыжъугъэлъ зэпыт. Апэм къыщегъэжьагъэу зэхэшъухыгъэр шъугухэм арылъ зэпытмэ, Къо лъапӀэри Ты лъапӀэри шъугухэм арылъ зэпытыщтых+. 25Христос тыкъызэригъэгугъагъэр мыкӀодыжьын щыӀэныгъэр ары.

26Тхьэм игъогу шъо шъутезгъэкӀынэу ыуж итхэм яхьылӀагъэу мы Ӏофхэр къышъуфэсэтхы+. 27Ау шъо Христос ежь ы Псэ ЛъапӀэ къышъуфыригъэхыгъ, ы Пси шъугухэм арылъ зэпыт, зыгорэми зыгорэ шъуигъэшӀэнэу шъуищыкӀагъэп, сыда пӀомэ, Христос ы Псэ ЛъапӀэ Ӏоф пстэуми яхьылӀагъэу шъуегъашӀэ. Ащ шъыпкъагъэ иӀ, зы пцӀы ащ хэлъэп. Ащ зэрэшъуигъэшӀагъэм фэдэу, Христос шъугухэм арыжъугъэлъ зэпыт+.

Тхьэм ибынхэр

28Аущтэу шъо, сибынхэр, Христос дунаим къызыкӀожьыщт мафэр къэсыгъэу ар къызылъагъокӀэ, ежь ыпашъхьэ гушхо щытиӀэу, тымыукӀытэжьыным пае, ежь шъугухэм арыжъугъэлъ зэпыт+.

29Христос шъыпкъагъэ зэриӀэр шъошӀэшъ, хэтми шъыпкъагъэр зыгъэцакӀэрэри Тхьэм зэрибыныр шъошӀэ+.

ЯЩЭНЭРЭШЪХЬ

3^1Ты лъапӀэм шӀулъэгъуныгъэшхоу къытфыриӀэм шъуегупшыс, «Шъо шъусибын» еӀо. Тэри ежь тырибын. Мы дунаим ицӀыфхэм тызкӀамышӀэрэр Ты лъапӀэр зэрамышӀагъэр ары+. 2СилъапӀэхэр, джы Тхьэм тырибын, тэ тызфэдэ хъущтыр джыри нафэп. Ау ар нафэ зыхъукӀэ, ежь фэдэ тызэрэхъущтыр тэшӀэ, сыда пӀомэ, ежь зыфэдэр тлъэгъущт+. 3Хэти Христос щыгугъэу, аущтэу зэрэхъущтыми щыгугъэу паплъэрэ цӀыфым ыгу егъэкъабзэ, Христос ыгу зэрэкъабзэм фэдэу+.

4Хэти псэкӀод зышӀэрэр Тхьэм иунашъо текӀы, сыда пӀомэ, псэкӀодшӀэныр унашъом текӀыныр ары. 5Ау Христос типсэкӀодхэр ттырихынхэу къызэрэкӀуагъэр шъошӀэ. ПсэкӀод ащ хэлъэп+. 6Хэти Христос зыгу илъ зэпытым ыкӀыб псэкӀодшӀэным фигъэзагъ. Ау хэти псэкӀод зышӀэрэм Тхьэр шӀошъхъуныгъэкӀэ ылъэгъугъэп ыкӀи ышӀагъэп+.

7Шъо, сибынхэр, зыми зыкъешъумыгъэгъапцӀ. Шъыпкъагъэр зыгъэцакӀэрэм шъыпкъагъэ иӀ, Христос шъыпкъагъэр зэриӀэм фэдэу+. 8ПсэкӀод зышӀэрэр шэйтаным ибын, сыда пӀомэ, ублапӀэм щегъэжьагъэу шэйтаным псэкӀод ешӀэшъ ары. Тхьэм ы Къо мы дунаим къызфэкӀуагъэр шэйтаным иӀофхэр ыгъэкӀодыныр ары+. 9Хэти Тхьэм ибын хъугъэм псэкӀодшӀэным ыкӀыб фигъэзагъ, сыда пӀомэ, Тхьэм ащ ыгу къырилъхьагъэр ежь ы Псэ ЛъапӀ ары, ари Тхьэм ибыны ыгу илъ зэпытыщт. Тхьэм ы Псэ ЛъапӀэ псэкӀод ышӀэн зэримылъэкӀырэм пае, Тхьэм ибын псэкӀодшӀэным ыкӀыб фигъэзагъ+. 10Тхьэм ибынхэри шэйтаным ибынхэри зэрэзэхэбдзыщтхэр мары: хэти шъыпкъагъэр зымыгъэцакӀэрэр Тхьэм ибынхэм ащыщэп, ащ фэдэуи хэти зыш шӀу зымылъэгъурэр Тхьэм ибынхэм ащыщэп+.

ШӀу шъузэрэлъэгъу

11Апэм къыщегъэжьагъэу къэбарэу зэхэшъухыгъэр мыры: шӀу шъузэрэлъэгъу+. 12Шэйтаным ибынхэм ащыщэу Каин[*] зыцӀэу, зыш зыукӀыгъэм фэдэ шъумыхъу. Ыш сыда зыкӀиукӀыгъэр? Ежь ышӀагъэхэр бзэджагъэхэти, ыш ышӀагъэхэр шъыпкъэхэти ары+. 13Сшыхэр, мы дунаим ицӀыфхэм шъуауджэгъумэ, шъумыгъэшӀагъо+. 14Тшыхэр шӀу зэрэтлъэгъухэрэм пае, лӀэныгъэм тыӀэкӀэкӀи, щыӀэныгъэм тызэрэӀэкӀэхьагъэр тэшӀэ. Зыш шӀу зымылъэгъурэр лӀэныгъэм ыӀэ илъ+. 15Хэти зыш зыуджэгъурэр – укӀакӀу. МыкӀодыжьын щыӀэныгъэ цӀыф укӀакӀом ыгу зэримылъыр шъо шъошӀэ+.

16ШӀулъэгъуныгъэр зыфэдэр тэзгъашӀэрэр мыры: Исус Христос ы псэ тфитыгъ. Тэри тпсэ тшыхэм афэттын фае+. 17Зыгорэм дунаим имылъку иӀэу, ау ыш щыкӀагъэ иӀэу зилъэгъукӀэ, ыгу фигъэпытэмэ, Тхьэм ишӀулъэгъуныгъэ сыдэущтэу ыгу илъын+? 18Шъо, сибынхэр, бзэгумрэ гущыӀэмрэ язакъокӀэ шӀу тызэрэлъэгъумэ икъущтэп. ШӀушӀагъэхэмрэ шъыпкъагъэхэмрэкӀэ шӀу тызэрэлъэгъун фае+.

Тхьэм ыпашъхьэ гушхо щытиӀэныр

19ШӀу тызэрэлъэгъуныр ары шъыпкъагъэм тызэрэтетыр тэзгъашӀэрэри, 20тыгухэм тагъэмысэ къэсми, Тхьэм ыпашъхьэ тыгухэр щызгъэпсэфырэри. Сыда пӀомэ, Тхьэр тыгухэм анахьи нахь ин, зэкӀэри ешӀэ.

21Аущтэу, силъапӀэхэр, тыгухэм тамыгъэмысэмэ, гушхокӀэ Тхьэм пэгъунэгъу тэхъу+. 22Тхьэм иунашъохэри, ежь Ӏофхэу игъоу ылъытэхэрэри зэрэдгъэцакӀэхэрэм пае, тызкӀэлъэӀурэр къытфешӀэ+. 23Мары иунашъо: ы Къо Исус Христос ыцӀэкӀэ шӀошъхъуныгъэ тиӀэнри, Христос унашъо къызэрэтфишӀыгъэм фэдэу[*], шӀу тызэрэлъэгъунри ары+. 24Тхьэм иунашъохэр зыгъэцакӀэрэ цӀыфым ыгу Тхьэр илъ зэпыт, а цӀыфри Тхьэм ыгу илъ зэпыт. Тхьэр тыгу зэрилъ зэпытыр тэзгъашӀэрэр ежь ы Псэ ЛъапӀэу тыгухэм къарилъхьагъэр ары+.

ЯПЛӀЭНЭРЭШЪХЬ

Тхьэм ы Псэ ЛъапӀэрэ антихрист ыпсэрэ

4^1СилъапӀэхэр, «Тхьэм ы Псэ ЛъапӀэ сыгу илъ» ыӀоу, хэти зыӀорэр шъушӀошъ шъумыгъэхъу, ау агухэм арылъыр Тхьэм ы Псэ ЛъапӀэ арымэ жъугъэунэфы, сыда пӀомэ, пегъымбар нэпцӀ Ӏаджи дунаим къыщылъэгъуагъ+. 2Зыгорэм Тхьэм ы Псэ ЛъапӀэ ыгу илъмэ, къэшъозгъэшӀэщтыр мары: Исус Христос дунаим цӀыфэу къызэрэкӀуагъэр хэтми зыдэрэм ыгу Тхьэм ы Псэ ЛъапӀэ илъ+. 3Хэтми Исус Христос дунаим цӀыфэу къызэрэкӀуагъэр зымыдэрэм ыгу Тхьэм ы Псэ ЛъапӀэ илъэп. А цӀыфым ыгу илъыр антихрист ыпс ары. Ар къызэрэкӀощтыр зэхэшъухыгъ. Джы ар дунаим къэкӀогъах+.

4Шъо, сибынхэр, Тхьэм шъурибын, пегъымбар нэпцӀхэми шъуатекӀуагъ, сыда пӀомэ, псэу шъугухэм арылъыр псэу мы дунаим ицӀыфхэм агухэм арылъым нахьи нахь ин. 5А пегъымбар нэпцӀхэр мы дунаим ибыных. Арышъ, мы дунаим иӀофхэм атегущыӀэх, мы дунаим ицӀыфхэри ахэмэ ядэӀух+. 6Ау тэ Тхьэм тырибын. ЦӀыфэу Тхьэр зышӀэрэр тэ къытэдэӀу, ау Тхьэм имыбыныр къытэдэӀурэп. Джары шъыпкъагъэм ы Псэ зыгу илъыри, гъэпцӀэным ы псэ зыгу илъыри тэзгъашӀэрэр+.

Тхьэр – шӀулъэгъуныгъ

7СилъапӀэхэр, шӀу тызэрэжъугъэлъэгъу, сыда пӀомэ, шӀулъэгъуныгъэр Тхьэм дэжь къекӀы. Хэти шӀулъэгъуныгъэ зыгу илъыр Тхьэм ибын, Тхьэр ешӀэ+. 8ШӀулъэгъуныгъэ зыгу имылъым Тхьэр ышӀэрэп, сыда пӀомэ, Тхьэр – шӀулъэгъуныгъ. 9Тхьэм шӀу тызэрилъэгъурэр моущтэу къыгъэнэфагъ: ежь ы Къо закъо щыӀэныгъэ къытитыным пае, Тхьэм дунаим къыгъэкӀуагъ+. 10ШӀулъэгъуныгъэу зыфасӀорэр мыры: шӀулъэгъуныгъэу Тхьэм фытиӀэр арэп, ау тэ Тхьэм шӀу тилъэгъуи, типсэкӀодхэр тфэзыпщыныжьырэ къурмэныпхъэ хъунэу ежь ы Къо къызэригъэкӀуагъэр ары+. 11СилъапӀэхэр, Тхьэм ащ фэдизэу шӀу тызэрилъэгъугъэм пае, тэри шӀу тызэрэлъэгъун фае. 12Зыми Тхьэр егъашӀэми нэкӀэ ылъэгъугъэп, ау шӀу тызэрэлъэгъумэ, Тхьэр тыгухэм арылъ зэпыт, ишӀулъэгъуныгъи икъугъэу тыгухэм арылъ+.

13Тхьэм ыгу тызэрилъ зэпытри, ежь тыгухэм зэрарылъ зэпытри тэзгъашӀэрэр Тхьэм ежь ы Псэ ЛъапӀэу тыгухэм къарилъхьагъэр ары+. 14Ты лъапӀэм дунаим ицӀыфхэр мыкӀодхэу къыгъэнэжьынхэм пае, ежь ы Къо къызэригъэкӀуагъэр тлъэгъугъэ ыкӀи шыхьат тыфэхъу+. 15Исус Тхьэм зэры Къор зыдэрэ цӀыфым ыгу Тхьэр илъ зэпытыщт, а цӀыфри Тхьэм ыгу илъ зэпытыщт+. 16Аущтэу Тхьэм шӀулъэгъуныгъэу къытфыриӀэр тшӀагъэ, а шӀулъэгъуныгъэми тыщэгугъы. Тхьэр – шӀулъэгъуныгъ. ШӀулъэгъуныгъэр зыгу илъ зэпыт цӀыфыр Тхьэм ыгу илъ зэпытыщт, Тхьэри а цӀыфым ыгу илъ зэпытыщт. 17Ахърэт мафэм гушхо тиӀэнэу Тхьэм ишӀулъэгъуныгъэ икъугъэу тыгухэм арылъ, сыда пӀомэ, Христос зэрэпсэурэм фэдэу, тэри мы дунаим тыщэпсэу+. 18Тхьэм ишӀулъэгъуныгъэ зыгу илъыр щынэрэп, шӀулъэгъуныгъэ икъугъэми щынагъор хефыжьы. Щынагъор ахърэт мафэм икъин щэчыным епхыгъ. ШӀулъэгъуныгъэ икъугъэр щынэрэ цӀыфым ыгу илъэп.

19Тхьэм ыпэ рапшӀэу тэ шӀу тызэрилъэгъугъэм пае, тыгухэми шӀулъэгъуныгъэ арылъ. 20Зыгорэм, «Тхьэр шӀу сэлъэгъу» еӀо пэтми, ыш ыуджэгъумэ, ар пцӀыус. Сыда пӀомэ, ышэу нэкӀэ ылъэгъугъэр шӀу зымылъэгъурэм, нэкӀэ ымылъэгъугъэ Тхьэр шӀу ылъэгъун ылъэкӀыщтэп+. 21Тхьэм мы унашъор къытфишӀыгъ: Тхьэр шӀу зылъэгъурэм ыши шӀу ылъэгъун фае+.

ЯТФЭНЭРЭШЪХЬ

Дунаим текӀорэр шӀошъхъуныгъэр ары

5^1Хэтми Исус зэрэ ХристосымкӀэ шӀошъхъуныгъэ зиӀэр Тхьэм ибын. Хэтми тыр шӀу зылъэгъурэм, ыкъуи шӀу елъэгъу+. 2Тхьэм ибынхэр шӀу зэрэтлъэгъухэрэр тэзгъашӀэрэр Тхьэр шӀу зэрэтлъэгъурэмрэ иунашъохэр зэрэдгъэцакӀэхэрэмрэ ары+. 3Тхьэр шӀу тэлъэгъумэ, иунашъохэр дгъэцэкӀэщтых. Иунашъохэри къинхэп+. 4Сыда пӀомэ, хэтми Тхьэм ибынхэм ащыщыр дунаим ипсэкӀодшӀэн Ӏофхэм атекӀо. Дунаим ипсэкӀодшӀэн Ӏофхэм тызэратекӀуагъэр тишӀошъхъуныгъ ары+. 5Хэта дунаим текӀорэр? Исус Тхьэм зэры Къор зышӀошъ хъурэр ары ныӀэп+.

Къо лъапӀэм ехьылӀэгъэ шыхьатныгъэр

6Исус Христос ары псырэ лъырэкӀэ къэкӀуагъэр. Псым[*] изакъокӀэ къэкӀуагъэп, псырэ лъырэкӀэ[*] нахь. Тхьэм ы Псэ ЛъапӀ ары ар къэзыушыхьатырэр, сыда пӀомэ, Тхьэм ы Псэ ЛъапӀ ары шъыпкъэр+. 7Шыхьатэу хъухэрэр щы мэхъух, 8Тхьэм ы Псэ ЛъапӀ, псыр, лъыр, а щыми къаӀорэр зэтефэ. 9ЦӀыфхэм яшыхьатныгъэ тэдэ, ау Тхьэм ишыхьатныгъэ нахь ин, сыда пӀомэ, ар Тхьэм шыхьатныгъэу ежь ы Къо фишӀыгъэр ары+. 10Тхьэм ы КъокӀэ шӀошъхъуныгъэ зиӀэ цӀыфым ыгу шыхьатныгъэр илъ. ТхьэмкӀэ шӀошъхъуныгъэ зимыӀэ цӀыфым Тхьэр пцӀыусэу ыӀуагъэу мэхъу, сыда пӀомэ, Тхьэм ежь ы Къо фишӀыгъэ шыхьатыр ышӀошъ хъугъэпышъ ары+. 11Шыхьатныгъэр мары: Тхьэм мыкӀодыжьын щыӀэныгъэ къытитыгъ, а мыкӀодыжьын щыӀэныгъэри Тхьэм ежь ы Къо къытитынэу ышӀыгъ+. 12Къо лъапӀэр зыгу илъ цӀыфым а щыӀэныгъэр иӀ. Къо лъапӀэр зыгу имылъым а щыӀэныгъэр иӀэп.

МыкӀодыжьын щыӀэныгъэр

13Шъо, Тхьэм ы Къо ыцӀэкӀэ шӀошъхъуныгъэ зиӀэхэм, мыкӀодыжьын щыӀэныгъэ шъуиӀэ зэрэхъугъэр шъушӀэным пае, мы Ӏофхэр къышъуфэсэтхых+. 14Тхьэр зэрэфаем тетэу зыгорэкӀэ телъэӀумэ, къызэрэтэдэӀущтыр тэшӀэшъ, гушхо тиӀэу ащ ыпашъхьэ теуцо+. 15Сыд щыщкӀи телъэӀумэ, къызэрэтэдэӀущтыр тэшӀэшъ, тызэрелъэӀугъэр тиӀэ зэрэхъугъэр тэшӀэ.

16Ыш лӀэныгъэ къызхэмыкӀырэ псэкӀод ышӀэу зылъэгъурэр Тхьэм ерэлъэӀу, Тхьэми а тшы щыӀэныгъэ къыритыщт – лӀэныгъэ къызхэмыкӀырэ псэкӀод зышӀагъэр ары зыфасӀорэр. ЛӀэныгъэ къызхэкӀырэ псэкӀодри щыӀ. Ащ фэдэ псэкӀодым пае Тхьэм ерэлъэӀу сӀорэп+. 17Къончагъэ пстэури псэкӀод мэхъу, ау лӀэныгъэ къызхэмыкӀырэ псэкӀоди щыӀ.

18Хэтми Тхьэм ибыным псэкӀодшӀэным ыкӀыб зэрэфигъэзагъэр тэшӀэ; ау Тхьэм ибын зыфэсакъыжьы[*], шэйтанри ащ къынэсыщтэп+. 19Тэ Тхьэм тызэрибыныр тэшӀэ, дунаир зэкӀэ шэйтаным ыӀэ зэрилъыри тэшӀэ+. 20Тхьэм ы Къо къакӀуи, Тхьэ шъыпкъэр тшӀэнэу зэхэшӀыкӀ къызэрэтитыгъэр тэшӀэ. Шъыпкъагъэ ЗиӀэр тыгухэм арылъ – Тхьэм ы Къоу Исус Христос ары. Ар Тхьэ шъыпкъ, цӀыфхэм мыкӀодыжьын щыӀэныгъэ язытырэр ежьыр ары+.

21Шъо, сибынхэр, тхьэ нэпцӀхэм защышъуухъум. Амин+.

* 2:9 ыш – зы диныр зылэжьыхэрэр зэкъош мэхъух.

* 2:13 ублапӀэм къыщегъэжьагъэу ЩыӀэр – Исус Христос ары.

* 2:18 Антихрист – Христос ипый ары.

* 3:12 Каин – еплъ Пегъымбар Мусэ апэрэ тхылъэу ытхыгъэм (УблапӀэм) 4:3-8.

* 3:23 Христос унашъо къызэрэтфишӀыгъэм фэдэу – еплъ Иуан 13:34; 15:12,17.

* 5:6 псы – Исус псыкӀэ къызыкӀуагъэр умэхъэкӀо Иуан ар зиумэхъыгъэр ары.

* 5:6 лъы – Исус лъыкӀэ къызыкӀуагъэр къащым зытелӀыхьагъэр ары.

* 5:18 Тхьэм ибын зыфэсакъыжьы – е Тхьэм ы Къо ар къеухъумэ.

+ 1:1 Лука 24:39, Иуан 1:14, Иуан 20:27, 2 Пет. 1:16

+ 1:2 Иуан 1:4, Иуан 5:26, Иуан 11:25, 1 Иуан 5:11, Иуан 15:27, Иуан 1:1, Иуан 1:18

+ 1:3 Иуан 17:21, 1 Кор. 1:9
+ 1:4 Иуан 15:11
+ 1:5 Иуан 1:4, Иуан 8:12, Якъуб 1:17
+ 1:6 Иуан 12:35, 2 Кор. 6:16
+ 1:7 Ефес 1:7, Евр. 9:14

+ 1:8 1ПА 8:46, Ушъый гъэсэпэтхыдэхэр 20:9, ДжакӀо 7:20, Якъуб 3:2, Рим. 3:23

+ 1:9 Орэд ЛъапӀэхэр 31:5, Орэд ЛъапӀэхэр 50:4, Ушъый гъэсэпэтхыдэхэр 28:13

+ 1:10 1 Иуан 5:10, Иуан 5:38, Иуан 8:37

+ 2:1 Иуан 14:26, Рим. 8:34, Евр. 7:25

+ 2:2 Иуан 1:29, Иуан 11:52, 1 Иуан 4:10, Рим. 3:25-26

+ 2:3 Иуан 14:15, Иуан 15:10, 1 Иуан 5:3
+ 2:4 Тит 1:16
+ 2:5 1 Иуан 4:12
+ 2:7 Иуан 13:34, 2 Иуан 1:5

+ 2:8 Иуан 13:34, Иуан 1:9, Иуан 8:12, Рим. 13:12, Ефес 5:8, 1 Фесс. 5:5

+ 2:9 1 Иуан 4:20
+ 2:10 Иуан 11:10
+ 2:12 Апостол. 10:43, Апостол. 13:38
+ 2:13 Ефес 6:11, Иуан 14:7
+ 2:15 Якъуб 4:4
+ 2:17 1 Кор. 7:31

+ 2:18 Маттэ 24:5, 1 Иуан 4:3, 2 Иуан 1:7, 1 Тим. 4:1, 2 Тим. 3:1

+ 2:19 Хэбзэ тхыжьыгъэр 13:13, Апостол. 20:30, 1 Кор. 11:19

+ 2:20 Иуан 14:26, Иуан 16:13, 1 Кор. 2:10
+ 2:22 1 Иуан 4:3
+ 2:23 Маттэ 10:33
+ 2:24 1 Иуан 3:11

+ 2:26 Марк 13:5, 1 Иуан 3:7, Кол. 2:8, 2 Фесс. 2:3

+ 2:27 Евр. 8:11
+ 2:28 1 Иуан 3:2, 1 Фесс. 2:19
+ 2:29 Маттэ 6:1, 3 Иуан 1:11

+ 3:1 Иуан 3:16, Рим. 5:8, Ефес 2:4, Маттэ 5:9, Иуан 1:12, 1 Иуан 5:1, Рим. 8:14, Иуан 16:3, Иуан 17:25

+ 3:2 Рим. 8:15-16, Гал. 3:26, Ефес 1:5, Рим. 8:29, 2 Кор. 3:18, Фил. 3:21, Орэд ЛъапӀэхэр 16:15, 1 Кор. 13:12, Ӏоф. 22:4

+ 3:3 2 Кор. 7:1

+ 3:5 Иуан 1:29, Евр. 9:26, 1 Пет. 2:22, 2 Кор. 5:21, Евр. 4:15

+ 3:6 3 Иуан 1:11

+ 3:7 Марк 13:5, 1 Иуан 2:26, Кол. 2:8, 2 Фесс. 2:3

+ 3:8 Иуан 8:44, Евр. 2:14
+ 3:9 Орэд ЛъапӀэхэр 118:3, 1 Иуан 5:18
+ 3:10 1 Иуан 4:8, 1 Иуан 4:20

+ 3:11 Иуан 13:34, 1 Иуан 1:5, 1 Иуан 2:24, 2 Иуан 1:5

+ 3:12 Иуан 8:44, УблапӀэ 4:3-8, Иудэ 1:11, Евр. 11:4

+ 3:13 Марк 13:13, Иуан 7:7, Иуан 15:18
+ 3:14 Иуан 5:24
+ 3:15 Маттэ 5:22, Ӏоф. 21:8
+ 3:16 Иуан 10:11, Иуан 15:13

+ 3:17 Хэбзэ тхыжьыгъэр 15:7, Ушъый гъэсэпэтхыдэхэр 21:13, Якъуб 2:15-16

+ 3:18 Якъуб 1:22, Рим. 2:13
+ 3:21 1 Иуан 2:28
+ 3:22 Маттэ 7:7-8, Иуан 14:13-14
+ 3:23 Иуан 6:29

+ 3:24 Иуан 6:56, Иуан 15:4-5, Рим. 8:9, Рим. 8:16

+ 4:1 1 Кор. 14:29, 1 Фесс. 5:20-21, Ӏоф. 2:2, Хэбзэ тхыжьыгъэр 13:1-3, Маттэ 7:15, Марк 13:22, 2 Пет. 2:1

+ 4:2 Иуан 1:14, 1 Тим. 3:16, Евр. 2:14, 1 Кор. 12:3

+ 4:3 1 Иуан 2:18, 1 Иуан 2:22, 2 Иуан 1:7
+ 4:5 Иуан 3:31, Иуан 8:23, Иуан 15:19
+ 4:6 Иуан 18:37, Иуан 14:17, 1 Тим. 4:1
+ 4:7 1 Кор. 13, 1 Иуан 3:10-11
+ 4:9 Иуан 3:16

+ 4:10 Иуан 1:29, 1 Иуан 4:10, Иуан 3:16, Рим. 5:8

+ 4:12 МысырикӀыжь 33:20, Иуан 1:18, 1 Тим. 6:16, 1 Иуан 2:5

+ 4:13 1 Иуан 3:24
+ 4:14 Иуан 3:17
+ 4:15 Маттэ 14:33, 1 Иуан 5:5
+ 4:17 1 Иуан 2:28, 1 Иуан 3:21
+ 4:20 1 Иуан 2:9, 1 Иуан 3:10
+ 4:21 Маттэ 19:19, Маттэ 22:39, Марк 12:31
+ 5:1 Иуан 1:12
+ 5:2 1 Иуан 2:5, 1 Иуан 3:24, 1 Иуан 4:13
+ 5:3 Иуан 14:15, 2 Иуан 1:6, Маттэ 11:30
+ 5:4 Иуан 16:33, Ефес 6:16
+ 5:5 Маттэ 14:33, 1 Иуан 4:15
+ 5:6 Иуан 14:17, Иуан 15:26
+ 5:9 Иуан 5:36
+ 5:10 1 Иуан 1:10, Маттэ 3:17

+ 5:11 Иуан 1:4, Иуан 5:26, Иуан 11:25, 1 Иуан 1:2

+ 5:13 Иуан 20:31

+ 5:14 Маттэ 7:7-8, Иуан 14:13-14, 1 Иуан 3:22

+ 5:16 Маттэ 12:31-32, Марк 3:29, Евр. 6:4-6, Евр. 10:26

+ 5:18 Орэд ЛъапӀэхэр 118:3, 1 Иуан 3:9
+ 5:19 Лука 4:6, Гал. 1:4
+ 5:20 Иуан 1:1, Иуан 20:28
+ 5:21 1 Кор. 10:7, 1 Кор. 10:14

+ https://ibt.org.ru/ebook?id=ADG

Table of Contents

- КъэбарышӀур: Апостол Иуан апэрэ тхылъэу ытхыгъэр

- Апостол Иуан апэрэ тхылъэу ытхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ